US-studentesentrum wéér ontruim | Maroela Media
US-studentesentrum wéér ontruim
Die foto is deur @deidrebaartman op Twitter gelaai.
Die Neelsie-studentesentrum aan die Universiteit Stellenbosch is Donderdagaand vir 'n tweede keer ontruim weens die "verdagte optrede van 'n persoon wat die sentrum besoek het".
Die sentrum is vroeër die dag ook ontruim ná 'n bomdreigement. Die universiteit sê in 'n verklaring dat daar besluit is om die Neelsie net voor 20:00 Donderdagaand weer te ontruim. Die honde-eenheid van die polisie het weer die gebou gefynkam. Hoewel die polisie die gebou veilig verklaar het, is daar besluit dat dit eers Vrydagoggend weer sal heropen. Die universiteit sê hy het bykomende veiligheidsmaatreëls in plek gestel.
Die universiteit het in 'n vroeëre verklaring gesê dat die dienssentrum omstreeks 13:00 'n oproep ontvang het waartydens die persoon gedreig het dat daar 'n bom in die Neelsie-studentesentrum geplant is. Die sentrum se bestuur is onmiddellik in kennis gestel en die sentrum is ontruim. Die polisie se honde-eenheid het die gebou deursoek. Die Neelsie is om 16:30 veilig verklaar en heropen. Die universiteit se rektor, prof. Russel Botman, is in kennis gestel van die situasie. Hy het sy tevredenheid uitgespreek rakende die vordering van die proses en personeellede en studente bedank vir hulle samewerking en geduld. Die universiteit staan die polisie by met sy ondersoek.